8 Lebaka le lengwe le le tlhomologileng la gore re bake Jehofa ke gore o batla gore re dire jalo. Ka ntlha yang? A ke ka gonne o tlhoka go bakwa ke batho? Nnyaa. Rona batho re ka tlhoka go bakwa ka dinako tse dingwe, mme Jehofa o mogolo thata go re feta. (Isaia 55:8) Ga a na dipelaelo dipe ka se a leng sone kgotsa ka dinonofo tsa gagwe. (Isaia 45:5) Le fa go ntse jalo, o batla gore re mmake e bile o a itumela fa re dira jalo. Ka ntlha yang? Akanya ka mabaka a mabedi. La ntlha, o a itse gore re tlhoka go mmaka. O re dirile re tlhoka sengwe sa semoya, e leng go obamela. (Mathaio 5:3) Fa Jehofa a bona re diragatsa seo se re se tlhokang, o a itumela, fela jaaka batsadi ba gago ba itumela fa ba bona o ja dijo tse ba itseng gore di go siametse.—Johane 4:34.